[{"text_idx": "#000000", "text": "Kaosa komitato ne fintraktis la statuton"}, {"text_idx": "#000001", "text": "La komitato de UEA en sia lunda kunsido devis pritrakti la proponon de nova statuto por la asocio. La tempo tamen ne sufic\u0302is kaj parto de la komitatanoj forlasis la longigitan kunsidon, tiel ke validaj voc\u0302donoj ne plu eblis. La komitato revenos al la temo vendrede."}, {"text_idx": "#000002", "text": "Fine de la komitata kunsido multig\u0302is la malplenaj seg\u0302oj."}, {"text_idx": "#000003", "text": "En la plano de la lunda kunsido de la komitato estis pritrakto de la estrara raporto, de la strategia plano kaj proponataj s\u0302ang\u0302oj en la statuto de la asocio. Krome la komitato devis finfari la elektojn, kiuj prokrastig\u0302is pro teknikaj problemoj en sabato."}, {"text_idx": "#000004", "text": "La estrara raporto estis aprobita preskau\u0306 sen diskuto. La demando pri la dispono de la postenoj en la nova estraro estis pura formalaj\u0302o, c\u0302ar la tri c\u0302efaj estraranoj dau\u0306rigas en la konsisto de la nova estraro, lau\u0306 la sabata decido. La komitato en lundo sen kontrau\u0306diroj decidis, ke Mark Fettes ankau\u0306 en la nova estraro okupos la postenon de prezidanto, dum Stefan MacGill restos vicprezidanto kaj Martin Scha\u0308ffer g\u0302enerala sekretario."}, {"text_idx": "#000005", "text": "Kiam ekis la diskuto pri la ampleksa kaj apenau\u0306 superrigardebla Strategia Plano de UEA, g\u0302ia unua au\u0306toro \u2013 Mark Fettes \u2013 proponis, ke la asocio nun devus havi tute novan Strategian Planon, pli koncizan kaj pli travideblan, por pluraj jaroj. Apud g\u0302i lau\u0306 li ekzistu laborplano."}, {"text_idx": "#000006", "text": "La diskuto pri la diversaj planoj, misio kaj vizio estis altefluga sed kiel kutime kaosa kaj sen klara konkludo. Poste la komitato transiris al traktado de la propono de nova statuto, kiu interalie ebligus la plenan juran sendependig\u0302on de TEJO kaj tute forigus la bezonon de g\u0302enerala voc\u0302dono inter la membroj, kiu lau\u0306 la nuna statuto nepras por statutos\u0302ang\u0302oj kaj malfondo de la asocio."}, {"text_idx": "#000007", "text": "La teksto de la nova statuto enhavas ankau\u0306 novajn membrokategoriojn. Interalie oni proponas la enkondukon de la kategorio \u201camikoj de Esperanto\u201d, kiuj estus kvazau individuaj membroj de UEA, sed pagus neniun kotizon."}, {"text_idx": "#000008", "text": "La komitato havis tempon por voc\u0302doni pri la parto kiu rilatas al la sendependig\u0302o de TEJO, kaj la proponata statuta sekcio pri TEJO post amendoj ricevis fortan subtenon de la komitato \u2013 estis nur tri kontrau\u0306aj voc\u0302oj."}, {"text_idx": "#000009", "text": "Por ebligi la fintrakton de la statuts\u0302ang\u0302o la lau\u0306plane kvarhora kunsido estis longigita je unu horo, sed tio ne helpis, c\u0302ar fine de la kunsido restis en la salono nur 22 el la 54 komitatanoj. La necesa kvorumo por validaj decidoj estas duono el la komitatanoj, do 27 personoj. Sekve fine de la kunsido eblis nur debati, sed nenion decidi."}, {"text_idx": "#000010", "text": "La komitato havos sian trian kunsidon en vendredo. C\u0302ar restas ankorau\u0306 multaj aferoj por trakti, ne tute klaras, c\u0302u la komitato entute sukcesos trairi sian tutan tagordon, kaj c\u0302u estos farita decido pri la kompleta teksto de la proponataj statutos\u0302ang\u0302oj. Tio estos aparte malfacila, c\u0302ar la vendreda kunsido lau\u0306 la programo estos nur trihora, kaj g\u0302i apenau\u0306 plilongigeblas, ec\u0302 se aperus tia deziro \u2013 la salono tuj poste estas bezonata por alia programero."}, {"text_idx": "#000011", "text": "Ec\u0302 se la komitato ja aprobos la projekton de nova statuto en Nitro, la s\u0302ang\u0302o ekvalidos nur post g\u0302enerala voc\u0302dono de la tuta membraro. En g\u0302enerala voc\u0302dono c\u0302iu individua membro havas unu voc\u0302on, c\u0302iu alig\u0302inta faka asocio cent voc\u0302ojn, kaj c\u0302iu alig\u0302inta landa asocio havas nombron da voc\u0302oj egalan al la nombro de siaj membroj."}, {"text_idx": "#000014", "text": "UEA sen bug\u0302eto sed kun eble sendependa TEJO"}, {"text_idx": "#000020", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000022", "text": "Alig\u0302i al 400 aliaj abonantoj"}]